b'\n_START_ARTICLE_\nBog ljubezni\n_START_SECTION_\nZgodba\n_START_PARAGRAPH_\nV prometni nesre\xc4\x8di kiparja Martina Lana iz Maribora je umrla njegova \xc5\xbeena Dana. Z odvetnikom se trudita dokazati, da ni zakrivil nesre\xc4\x8de, kot pravijo v \xc4\x8dasnikih in okolici. S \xc5\xa1tudentko Katarino se udele\xc5\xbei mednarodnega kiparskega sre\xc4\x8danja na Dobrijah. Kiparji pri\xc4\x8dnejo z delom v \xc5\xbeelezarni, le Lan nima navdiha za ustvarjanje. Bremeni ga misel na Dano, prometno nesre\xc4\x8do in krivico. Na Dobrijah se zaradi obsodb spopada z ljudmi malega mesta. Zaplete se v razmerje s Katarino in dobi idejo za kiparsko skulpturo. \xc5\xbdeli ustvariti Erosa \xe2\x80\x93 boga ljubezni. Zanj je bog ljubezni\xc2\xa0\xc2\xbbna begu\xc2\xab, saj je ljubezen \xc2\xa0\xc2\xbbpohabljena in vla\xc4\x8dugarsko kri\xc5\xbeana\xc2\xab, spolni akt pa je le\xc2\xa0\xc2\xbbkemi\xc4\x8dni proces\xc2\xab. Predstavi ga kot najve\xc4\x8djega med bogovi, njegova ljubezen pa je ljubezen v naj\xc5\xa1ir\xc5\xa1em pomenu. S pomo\xc4\x8dnikom Andrejem se dobro razumeta, do ve\xc4\x8dine ljudi pa je zelo direkten, brez\xc4\x8duten in \xc5\xbealjiv. Motijo ga njihovi predsodki in identifikacija z dru\xc5\xbebenimi vlogami. Taki sta gospa Kajhova in Najdenova \xe2\x80\x93 \xc5\xbeeni direktorjev. Navidezno se razumeta, vendar za hrbtom druga drugo obrekujeta. Povrh obe prevarata svojega mo\xc5\xbea z Lanom. Lan je na sodi\xc5\xa1\xc4\x8du opro\xc5\xa1\xc4\x8den. Njegova skulptura je postavljena. Na zaklju\xc4\x8dno slovesnost pride gospa Kolomonova \xe2\x80\x93 \xc4\x8dastna predsednica mednarodnega sre\xc4\x8danja, ki Lanu predstavi Ballinijevo \xe2\x80\x93 lastnico znane privatne galerije v Milanu. Obe ga zelo cenita in Boga ljubezni na slovesnem govoru postavita za vzgled:\xc2\xa0\xc2\xbbNaj ostane mestu kot simbol vsega, kar se v dana\xc5\xa1njem \xc4\x8dasu ka\xc5\xbee v odnosih med ljudmi [...] Mesto naj sprejme Boga ljubezni takega, kakr\xc5\xa1nega je umetnik ustvaril ... \xc2\xab\xc2\xa0Kljub uspe\xc5\xa1nemu koncu se Martin na poti domov po\xc4\x8duti nesre\xc4\x8dno, saj zopet zapade v tuhtanje o Dani, krivdi in preteklosti.\n_START_SECTION_\nKritika in literarna zgodovina\n_START_PARAGRAPH_\nO glavni osebi:\xc2\xa0\xc2\xbbVe\xc4\x8dno je navkri\xc5\xbe z okoljem, ki ga ne razume, pri tem pa se ne vpra\xc5\xa1a, \xc4\x8de ni krivda za to pri njem samem.\xc2\xab\xc2\xa0(Jasmina Pe\xc4\x8dovnik)_NEWLINE_"Bistvo tega teksta predstavlja njegov (Martinov) spopad z malome\xc5\xa1\xc4\x8danskim okoljem ter z najrazli\xc4\x8dnej\xc5\xa1imi oblikami malome\xc5\xa1\xc4\x8danskega primitivizma." (Magda Jureti\xc4\x8d)_NEWLINE_\xc2\xbbBog ljubezni je v primerjavi z ostalimi njegovimi teksti mnogo bolj izdelan in iz\xc4\x8di\xc5\xa1\xc4\x8den, tudi tu se poslu\xc5\xbeuje nadrealisti\xc4\x8dne metaforike in pripovednih prijemov z dolgimi sintakti\xc4\x8dnimi kompozicijami, kjer ka\xc5\xbee junakov tok zavesti v obliki posrednih samogovorov.\xc2\xab\xc2\xa0(Magda Jureti\xc4\x8d)_NEWLINE_"Danina smrt ostaja do konca nepojasnjena. Formalno je preprosta nesre\xc4\x8da, vendar je njena mo\xc4\x8d tak\xc5\xa1na, da kro\xc5\xbei v vedno \xc5\xa1ir\xc5\xa1ih krogih in dobiva najrazli\xc4\x8dnej\xc5\xa1e interpretacije, Martin Lan je brez\xc4\x8duten, zunanje povr\xc5\xa1en \xc4\x8dlovek, njegovo kiparjenje je gola manira, rokodelstvo ... Toda v omami, ki sledi dogajanju smrti, patetika ni mo\xc5\xbena. To je Suhodol\xc4\x8dan spoznal \xc5\xa1ele v tem romanu, ki nosi cini\xc4\x8den in ironi\xc4\x8den naslov: Bog ljubezni." (Dimitrij Rupel)'